**Aïcha Aminata Laïla Fofana**, nada en Bamaco en 1957 e finada na mesma cidade o 10 de agosto de 2003, foi unha tradutora e escritora maliana. Con *Mariage: on copie* (1994), converteuse na primeira muller do seu país en publicar unha novela. Activista polos dereitos da muller, a súa obra procura mellorar as condicións sociais da muller no seu país.

Traxectoria
-----------

Filla de Bénitiéni Fofana (1928–1991), traballador do Ministerio de Saúde. Despois de facer primaria en Bamaco e Bordeos (Francia), asistiu ao instituto Notre-Dame en Níxer. Estudou linguas na Sorbona, na Universidade de Mannheim (Alemaña) e na Universidade de Oxford. Co seu coñecemento de francés, alemán e inglés traballou como tradutora e intérprete.

A súa primeira novela *Mariage: on copie* achega a visión convencional das mulleres de Malí. Conta a historia de catro delas, que teñen diferentes problemas debido aos seus status e as súas procedencias étnicas. A través das descricións de como as mulleres resolven os problemas de vida marital, a novela mostra como a sociedade maliana está mudando no bo camiño. A súa segunda novela, *La fourmilière*, foi editada de forma póstuma en 2006. A obra amosa as dificultades da sociedade maliana, representada pola vida dunha gran familia. O título está inspirado polas estruturas sociais, que poden ser comparadas cunha colonia de formigas.

Frustrada polo tempo que leva a publicación dos libros, Fofana decidiu pasar a escribir teatro, onde podía levar ao público as súas ideas de modo máis rápido. En abril de 1997 estreouse no Centro Cultural de Bamaco a súa primeira obra, *Excellence on fait le ménage*. Como a obra criticaba a corrupción política, causou unha grande axitación tanto nos actores como no público. A súa segunda obra de teatro, *L'Africaine de Paris no 2*, presentada en 1998, conta a historia dun home maliano que casa cunha muller. Pouco despois a súa primeira esposa, unha africana coa que casara en París, chega para reclamalo como o seu marido, e enturba o ambiente familiar.

En 1998 Fofana foi unha dos membros fundadores da Association Malienne des Droits de l'Homme.

Obra
----

Novelas
* *Mariage, on copie*. Editions Jamana. 1994. ISBN 2-910454-04-5.
* *La fourmilière: roman*. Editions La Ruche à livres/Librairie Traoré. 2006. ISBN 978-99952-50-06-5.

Obras de teatro
* *Excellence on fait le ménage*. University of Western Australia. 1997.
* *L'Africaine de Paris no 2*. University of Western Australia. 1998.

Notas
-----

1. 1 2 3  Imperato, P. J.; Imperato, G. H. (2008). *Historical Dictionary of Mali*. Scarecrow Press. pp. 117–. ISBN 978-0-8108-6402-3.
2. 1 2 3  Boyd-Buggs, D.; Scott, J. H. (2003). *Camel Tracks: Critical Perspectives on Sahelian Literatures*. Africa World Press. pp. 271–. ISBN 978-0-86543-757-9.
3. ↑  "Aïcha Fofana" (en inglés). University of Western Australia. Consultado o 4 de febreiro de 2016.
4. 1 2  Volet, J.-M. (Xullo de 1999). "A l'ecoute d'Aïcha Fofana: Un entretien avec Aïcha Fofana, romancière et femme de théâtre" (en francés). University of Western Australia. Consultado o 4 de febreiro de 2016.
5. ↑  "Excellence on fait le ménage". University of Western Australia. Consultado o 4 de febreiro de 2016.
6. ↑  "L'Africaine de Paris no 2" (en francés). University of Western Australia. 12 de agosto de 1998. Consultado o 4 de febreiro de 2016.

|  |  |
| --- | --- |
| Control de autoridades | 
* Wd: Q22639347
* WorldCat
* VIAF: 39599665
* BNF: 144582169
* GND: 1286759439
* ISNI: 0000 0000 3111 3279
* LCCN: n96051856
* NTA: 137103077
* SUDOC: 084570563

 |